TNP โชว์กำไรครึ่งปีแรกพุ่ง 69% ลุยขยายอีก 3 สาขา มั่นใจรายได้ปีนี้โตกว่า 15%
TNP โชว์กำไรครึ่งปีแรกพุ่ง 69% แตะ 100 ลบ. ลุยขยายสาขาใหม่เพิ่ม 3 แห่งตามเป้า มั่นใจดันรายได้ปีนี้โตกว่า 15%
TNP โชว์กำไรครึ่งปีแรกพุ่ง 69% แตะ 100 ลบ. ลุยขยายสาขาใหม่เพิ่ม 3 แห่งตามเป้า มั่นใจดันรายได้ปีนี้โตกว่า 15%
6 ส.ค. 2564

นายธวัชชัย พุฒิพิริยะ กรรมการผู้จัดการ บริษัท ธนพิริยะ จำกัด (มหาชน) หรือ TNP ผู้ประกอบธุรกิจค้าปลีกและค้าส่งสินค้าอุปโภคบริโภคในจังหวัดเชียงราย เปิดเผยถึงผลประกอบการไตรมาส 2/2564 บริษัทฯ มีรายได้จากการขายจำนวน 604.55 ล้านบาท เพิ่มขึ้น 90.61 ล้านบาท หรือคิดเป็นการเติบโตร้อยละ 17.63 จากงวดเดียวกันของปีก่อน และมีกำไรสุทธิ 43.94 ล้านบาท เพิ่มขึ้น 15.79 ล้านบาท หรือคิดเป็นการเติบโตร้อยละ 56.10 เนื่องจากกลยุทธ์การขยายสาขาอย่างต่อเนื่องในทำเลที่มีศักยภาพ
โดยในงวดไตรมาส 2 บริษัทมีสาขาจำนวน 34 สาขา และได้อานิสงส์จากมาตรการภาครัฐที่ออกมากระตุ้นการใช้จ่ายของประชาชนผ่านโครงการต่างๆ รวมถึง ในช่วงของการแพร่ระบาดโควิด-19 ที่ประชาชนกักตุนซื้อสินค้าอุปโภคและบริโภคเพิ่มขึ้น เนื่องจากเป็นสินค้าจำเป็น ส่งผลให้ภาพรวมยอดขายสาขาเดิม (SSSG) เติบโตร้อยละ 8.2
อีกทั้งยังสนับสนุนให้งวด 6 เดือนแรกปี 2564 บริษัทฯ มีรายได้จากการขายจำนวน 1,356.45 ล้านบาท เพิ่มขึ้น 294.91 ล้านบาท หรือคิดเป็นการเติบโตร้อยละ 27.78 เมื่อเทียบกับงวดเดียวกันของปีก่อน มีกำไรขั้นต้น  230.04 ล้านบาท เพิ่มขึ้น 59.64 ล้านบาท หรือเติบโตร้อยละ 35 และมีกำไรสุทธิเท่ากับ 100.96 ล้านบาท เพิ่มขึ้น 41.25 ล้านบาท คิดเป็นการเติบโตร้อยละ 69.09 โดยมีอัตรากำไรขั้นต้นเท่ากับร้อยละ 16.96  และอัตรากำไรสุทธิเท่ากับร้อยละ 7.40 จากการเติบโตของยอดขายผ่านสาขา และการขยายสาขาที่เพิ่มขึ้นอย่างต่อเนื่องของบริษัทฯ ซึ่งมีอัตรากำไรขั้นต้นที่สูงกว่ารายได้จากการขายส่งของสำนักงานใหญ่และการได้รับค่าสนับสนุนการขายจากผู้จำหน่ายซึ่งเป็นผลจากการที่บริษัทฯ มีการเติบโตของยอดขายอย่างต่อเนื่อง
ทั้งนี้ ที่ประชุมคณะกรรมการบริษัทฯ มีมติอนุมัติการจ่ายปันผลระหว่างกาล งวดดำเนินงานวันที่ 1 มกราคม 2564 ถึง 30 มิถุนายน 2564 ให้แก่ผู้ถือหุ้น ในอัตราหุ้นละ 0.05 บาท โดยกำหนดรายชื่อผู้ถือหุ้น (Record Date) ในวันที่ 20 สิงหาคม นี้ และกำหนดจ่ายเงินปันผลในวันที่ 3 กันยายน 2564
ด้านเภสัชกรหญิงอมร พุฒิพิริยะ รองกรรมการผู้จัดการ TNP เปิดเผยถึง แนวโน้มการเติบโตของธุรกิจในช่วงครึ่งปีหลังของปี 2564 คาดยังคงเติบโตอย่างต่อเนื่อง แม้จะอยู่ในช่วงของการแพร่ระบาดไวรัสโควิด-19 เพราะกลุ่มลูกค้าหลักยังเป็นประชาชนที่อาศัยอยู่ในพื้นที่ บวกกับอานิสงส์ จากมาตรการการกระตุ้นการใช้จ่ายของภาครัฐผ่านโครงการต่างๆ ทำให้ประชาชนยังมีกำลังในการจับจ่ายใช้สอย สินค้าสำหรับอุปโภคและบริโภค และคาดว่าในโค้งสุดท้ายของปี เศรษฐกิจน่าจะกลับมาฟื้นตัว จากการเดินหน้าฉีดวัคซีน และมาตรการการควบคุมการระบาดในปัจจุบัน
ในปีนี้ธนพิริยะตั้งเป้าขยายสาขาอย่างต่อเนื่อง ปัจจุบันได้ขยายสาขาใหม่จำนวน 2 สาขาเป็นที่เรียบร้อย จากเป้าหมายขยายสาขาในปีนี้จำนวน 5 สาขา สนับสนุนให้ปัจจุบันมีจำนวนสาขาทั้งสิ้น 34 แห่ง ได้แก่ จังหวัดเชียงราย 27 สาขา จังหวัดพะเยา 5 สาขา และจังหวัดเชียงใหม่ 2 สาขา ในครึ่งปีหลังยังคงเดินหน้าขยายอีก 3 สาขาตามเป้า เพื่อให้ครอบคลุมพื้นที่การให้บริการประชาชนในพื้นที่ภาคเหนือให้มากที่สุด จึงคาดสิ้นปีจะมี 37 สาขา และเป้าหมายรายได้เติบโตไม่ต่ำกว่า 15%